CELEX: 22014A0605(01)
Language: el
Date: 2014-05-23 00:00:00
Title: Συμφωνία μεταξύ της Ευρωπαϊκής Ένωσης και της Δημοκρατίας της Κορέας σχετικά με τη θέσπιση πλαισίου για τη συμμετοχή της Δημοκρατίας της Κορέας στις επιχειρήσεις διαχείρισης κρίσεων της Ευρωπαϊκής Ένωσης

5.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 166/3
            
         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Δημοκρατίας της Κορέας σχετικά με τη θέσπιση πλαισίου για τη συμμετοχή της Δημοκρατίας της Κορέας στις επιχειρήσεις διαχείρισης κρίσεων της Ευρωπαϊκής Ένωσης
   Η ΕΥΡΩΠΑΪΚΗ ΕΝΩΣΗ («ΕΕ»)
   αφενός και
   Η ΔΗΜΟΚΡΑΤΙΑ ΤΗΣ ΚΟΡΕΑΣ
   αφετέρου,
   εφεξής τα «μέρη»,
   εκτιμωντας τα ακολουθα:
   
               (1)
            
            
               Η Ευρωπαϊκή Ένωση δύναται να αποφασίζει την ανάληψη δράσης στον τομέα της διαχείρισης κρίσεων, συμπεριλαμβανομένων ειρηνευτικών επιχειρήσεων ή δράσεων ανθρωπιστικού χαρακτήρα.
            
         
               (2)
            
            
               Η Ευρωπαϊκή Ένωση αποφασίζει αν θα καλούνται τρίτα κράτη να συμμετάσχουν σε επιχείρηση διαχείρισης κρίσης της Ευρωπαϊκής Ένωσης. Η Δημοκρατία της Κορέας μπορεί να αποδεχθεί την πρόσκληση της Ευρωπαϊκής Ένωσης και να προσφέρει τη συμβολή της. Στην περίπτωση αυτή, η Ευρωπαϊκή Ένωση θα αποφασίσει για την αποδοχή αυτής της προτεινόμενης συμβολής.
            
         
               (3)
            
            
               Οι όροι για τη συμμετοχή της Δημοκρατία της Κορέας σε επιχειρήσεις διαχείρισης κρίσεων της ΕΕ θα πρέπει να καθορίζονται με συμφωνία που θεσπίζει πλαίσιο για ενδεχόμενη μελλοντική συμμετοχή της και όχι να καθορίζονται κατά περίπτωση για την εκάστοτε επιχείρηση.
            
         
               (4)
            
            
               Η συμφωνία αυτή δεν θα πρέπει να θίγει ούτε την αυτονομία λήψης αποφάσεων της Ευρωπαϊκής Ένωσης ούτε τη δυνατότητα της Δημοκρατίας της Κορέας να αποφασίζει κατά περίπτωση για τη συμμετοχή της σε επιχειρήσεις διαχείρισης κρίσεων της ΕΕ, σύμφωνα με την έννομη τάξη της.
            
         
               (5)
            
            
               Η συμφωνία αυτή θα πρέπει να αφορά μόνο μελλοντικές επιχειρήσεις διαχείρισης κρίσεων της ΕΕ και δεν θα πρέπει να θίγει οποιεσδήποτε ισχύουσες συμφωνίες με τις οποίες ρυθμίζεται η συμμετοχή της Δημοκρατίας της Κορέας σε επιχειρήσεις διαχείρισης κρίσεων της ΕΕ που έχουν ήδη αναπτυχθεί.
            
         ΣΥΜΦΩΝΗΣΑΝ ΤΑ ΑΚΟΛΟΥΘΑ:
   ΤΜΗΜΑ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αποφάσεις περί συμμετοχής
   1.   Κατόπιν απόφασης της ΕΕ να καλέσει τη Δημοκρατία της Κορέας να συμμετάσχει σε ενωσιακή επιχείρηση διαχείρισης κρίσης, η ΕΕ ανταλλάσσει όλες τις σχετικές πληροφορίες και εκτιμήσεις που αφορούν την εν λόγω επιχείρηση προκειμένου να διευκολύνει την εξέταση της πρόσκλησης από τη Δημοκρατία της Κορέας.
   2.   Η ΕΕ παρέχει στη Δημοκρατία της Κορέας μια πρώτη εκτίμηση της πιθανής συνεισφοράς της Δημοκρατίας της Κορέας στις κοινές δαπάνες ή στις δαπάνες που ορίζονται στον προϋπολογισμό λειτουργίας, σύμφωνα με τα άρθρα 8 και 12, με σκοπό να βοηθήσει τη Δημοκρατία της Κορέας στη διαμόρφωση της προτεινόμενης συνεισφοράς.
   3.   Μόλις η Δημοκρατία της Κορέας αποφασίσει να προτείνει μια συνεισφορά, καθορίζει και παρέχει στην ΕΕ πληροφορίες σχετικά με την προτεινόμενη συνεισφορά της, συμπεριλαμβανομένης της σύνθεσης του προερχόμενου από τη Δημοκρατία της Κορέας προσωπικού.
   4.   Η ΕΕ αξιολογεί τη συνεισφορά της Κορέας κατόπιν διαβούλευσης με τη Δημοκρατία της Κορέας. Η Δημοκρατία της Κορέας μπορεί να επιλέξει να αναθεωρήσει την προτεινόμενη συνεισφορά της οποιαδήποτε στιγμή στη διάρκεια της διαδικασίας διαβούλευσης και αξιολόγησης.
   5.   Η ΕΕ γνωστοποιεί γραπτώς στη Δημοκρατία της Κορέας το αποτέλεσμα της αξιολόγησής της και την απόφαση σχετικά με την προτεινόμενη συνεισφορά της Δημοκρατίας της Κορέας, προκειμένου να εξασφαλισθεί η συμμετοχή της Δημοκρατίας της Κορέας σύμφωνα με τις διατάξεις της παρούσας συμφωνίας.
   6.   Η Δημοκρατία της Κορέας μπορεί, με δική της πρωτοβουλία ή κατόπιν αιτήματος της ΕΕ, και μετά από διαβουλεύσεις μεταξύ των μερών, να αποσυρθεί πλήρως ή εν μέρει, ανά πάσα στιγμή από τη συμμετοχή σε επιχείρηση διαχείρισης κρίσης της ΕΕ.
   Άρθρο 2
   Πλαίσιο
   1.   Η Δημοκρατία της Κορέας συντάσσεται με την απόφαση του Συμβουλίου με την οποία το Συμβούλιο της Ευρωπαϊκής Ένωσης αποφασίζει ότι η ΕΕ θα διεξαγάγει την επιχείρηση διαχείρισης κρίσης, καθώς και με οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της επιχείρησης διαχείρισης κρίσης της ΕΕ, σύμφωνα με τις διατάξεις της παρούσας συμφωνίας και τυχόν αναγκαίες εκτελεστικές ρυθμίσεις.
   2.   Η συμβολή της Δημοκρατίας της Κορέας σε επιχείρηση διαχείρισης κρίσης της ΕΕ δεν θίγει την αυτονομία λήψης αποφάσεων της ΕΕ.
   Άρθρο 3
   Καθεστώς του προσωπικού και των δυνάμεων της Δημοκρατίας της Κορέας
   1.   Το καθεστώς του προσωπικού που είναι αποσπασμένο σε μη στρατιωτική επιχείρηση διαχείρισης κρίσης της ΕΕ και/ή των δυνάμεων με τις οποίες η Δημοκρατία της Κορέας συμβάλλει σε στρατιωτική επιχείρηση διαχείρισης κρίσης της ΕΕ διέπεται από τη συμφωνία για το καθεστώς των δυνάμεων/της αποστολής, εφόσον έχει συναφθεί, μεταξύ της ΕΕ και του κράτους ή των κρατών όπου διεξάγεται η επιχείρηση.
   2.   Το καθεστώς του προσωπικού το οποίο τοποθετείται ως συμβολή σε αρχηγεία ή μονάδες διοίκησης που ευρίσκονται εκτός του κράτους ή των κρατών όπου πραγματοποιείται η επιχείρηση διαχείρισης κρίσης της ΕΕ διέπεται από διακανονισμούς μεταξύ των εν λόγω αρχηγείων και μονάδων διοίκησης και των αρμόδιων αρχών της Δημοκρατίας της Κορέας.
   3.   Με την επιφύλαξη της συμφωνίας για το καθεστώς των δυνάμεων/της αποστολής που αναφέρεται στην παράγραφο 1, η Δημοκρατία της Κορέας ασκεί δικαιοδοσία επί του προσωπικού της που συμμετέχει στην επιχείρηση διαχείρισης κρίσης της ΕΕ. Όταν οι δυνάμεις της Δημοκρατίας της Κορέας επιχειρούν επί σκάφους ή αεροσκάφους κράτους μέλους της ΕΕ, το κράτος αυτό μπορεί να ασκεί δικαιοδοσία, βάσει ισχυουσών και/ή μελλοντικών συμφωνιών και σύμφωνα με τους εθνικούς κανόνες και κανονισμούς του και το διεθνές δίκαιο.
   4.   Η Δημοκρατία της Κορέας έχει την ευθύνη να αντιμετωπίζει τυχόν αξιώσεις συνδεόμενες με τη συμμετοχή σε επιχείρηση διαχείρισης κρίσης της ΕΕ που εγείρονται από μέλος του προσωπικού της και να κινεί οιαδήποτε διαδικασία, ιδίως δικαστική ή πειθαρχική, κατά μέλους του προσωπικού της σύμφωνα με τους νόμους και τους κανονισμούς της.
   5.   Τα μέρη συμφωνούν να παραιτούνται αμοιβαίως από κάθε άλλη αξίωση, εκτός των συμβατικών αξιώσεων, για ζημία, απώλεια ή καταστροφή μέσων που ανήκουν ή χρησιμοποιούνται από οποιοδήποτε μέρος ή για τραυματισμό ή θάνατο μέλους του προσωπικού οποιουδήποτε των μερών, που προκύπτει από την εκτέλεση των επίσημων καθηκόντων τους σε σχέση με δραστηριότητες οι οποίες διεξάγονται δυνάμει της παρούσας συμφωνίας, εξαιρουμένων των περιπτώσεων βαρείας αμέλειας ή δόλου.
   6.   Η Δημοκρατία της Κορέας αναλαμβάνει την υποχρέωση να προβεί σε δήλωση παραίτησης από αξιώσεις έναντι οποιουδήποτε κράτους το οποίο συμμετέχει σε επιχείρηση διαχείρισης κρίσης της ΕΕ στην οποία συμμετέχει η Δημοκρατία της Κορέας, και να προβεί στην ενέργεια αυτή κατά την υπογραφή της παρούσας συμφωνίας.
   7.   Η Ευρωπαϊκή Ένωση αναλαμβάνει να διασφαλίσει ότι τα κράτη μέλη της Ευρωπαϊκής Ένωσης θα προβούν σε δήλωση παραίτησης από αξιώσεις για οιαδήποτε μελλοντική συμμετοχή της Δημοκρατία της Κορέας σε επιχείρηση διαχείρισης κρίσης της ΕΕ και ότι θα προβούν στην ενέργεια αυτή κατά την υπογραφή της παρούσας συμφωνίας.
   Άρθρο 4
   Διαβαθμισμένες πληροφορίες
   1.   Η Δημοκρατία της Κορέας λαμβάνει τα κατάλληλα μέτρα προκειμένου να διασφαλίσει ότι οι διαβαθμισμένες πληροφορίες της ΕΕ προστατεύονται σύμφωνα με τους κανονισμούς ασφάλειας του Συμβουλίου της Ευρωπαϊκής Ένωσης που περιλαμβάνονται στην απόφαση 2013/488/ΕΕ του Συμβουλίου (1) και σύμφωνα με τις περαιτέρω οδηγίες που εκδίδονται από τις αρμόδιες αρχές, στις οποίες περιλαμβάνονται ο Διοικητής Επιχειρήσεων της ΕΕ σχετικά με στρατιωτική επιχείρηση διαχείρισης κρίσης της ΕΕ ή ο Αρχηγός Αποστολής σχετικά με μη στρατιωτική επιχείρηση διαχείρισης κρίσης της ΕΕ.
   2.   Όταν τα μέρη συνάπτουν συμφωνία σχετικά με τις διαδικασίες ασφάλειας για την ανταλλαγή διαβαθμισμένων πληροφοριών, η συμφωνία εφαρμόζεται στο πλαίσιο επιχείρησης διαχείρισης κρίσης της ΕΕ.
   ΤΜΗΜΑ II
   
      ΔΙΑΤΑΞΕΙΣ ΓΙΑ ΣΥΜΜΕΤΟΧΗ ΣΕ ΜΗ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ
   
   Άρθρο 5
   Προσωπικό αποσπασμένο σε μη στρατιωτική επιχείρηση διαχείρισης κρίσης της ΕΕ
   1.   Η Δημοκρατία της Κορέας:
   
               (α)
            
            
               εξασφαλίζει ότι το προσωπικό της που είναι αποσπασμένο στη μη στρατιωτική επιχείρηση διαχείρισης κρίσης της ΕΕ εκτελεί την αποστολή του σύμφωνα με:
               
                           (i)
                        
                        
                           την απόφαση του Συμβουλίου και τις μετέπειτα τροποποιήσεις, όπως αναφέρονται στο άρθρο 2 παράγραφος 1,
                        
                     
                           (ii)
                        
                        
                           το σχέδιο επιχειρήσεων,
                        
                     
                           (iii)
                        
                        
                           τα εκτελεστικά μέτρα.
                        
                     
         
               (β)
            
            
               ενημερώνει, εν ευθέτω χρόνω, τον Αρχηγό Αποστολής και την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφάλειας («YE») σχετικά με οιαδήποτε αλλαγή στη συμβολή της στη μη στρατιωτική επιχείρηση διαχείρισης κρίσης της ΕΕ.
            
         2.   Το προσωπικό της Δημοκρατίας της Κορέας που αποσπάται σε μη στρατιωτική επιχείρηση διαχείρισης κρίσης της ΕΕ υπόκειται σε ιατρική εξέταση και εμβολιασμό από την αρμόδια αρχή της Κορέας, η οποία παρέχει ιατρική βεβαίωση ότι τα μέλη του προσωπικού είναι ικανά να εκτελέσουν τα καθήκοντά τους. Τα μέλη του προσωπικού προσκομίζουν αντίγραφο της βεβαίωσης.
   3.   Το προσωπικό που αποσπάται από τη Δημοκρατία της Κορέας εκτελεί τα καθήκοντά του και συμπεριφέρεται με αποκλειστικό γνώμονα το συμφέρον της μη στρατιωτικής επιχείρησης διαχείρισης κρίσης της ΕΕ.
   Άρθρο 6
   Δομή διοίκησης
   1.   Όλο το προσωπικό τελεί πλήρως υπό τη διοίκηση των εθνικών του αρχών.
   2.   Οι εθνικές αρχές μεταβιβάζουν τον επιχειρησιακό έλεγχο στον Διοικητή Μη Στρατιωτικών Επιχειρήσεων της ΕΕ.
   3.   Ο Διοικητής Μη Στρατιωτικών Επιχειρήσεων είναι υπεύθυνος για τη μη στρατιωτική επιχείρηση διαχείρισης κρίσης της ΕΕ και ασκεί τη διοίκηση και τον έλεγχό της σε στρατηγικό επίπεδο.
   4.   Ο Αρχηγός Αποστολής είναι υπεύθυνος για τη μη στρατιωτική επιχείρηση διαχείρισης κρίσης της ΕΕ, ασκεί τη διοίκηση και τον έλεγχό της στο θέατρο των επιχειρήσεων και αναλαμβάνει την καθημερινή διαχείρισή της.
   5.   Η Δημοκρατία της Κορέας έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με τις νομικές πράξεις που αναφέρονται στο άρθρο 2 παράγραφος 1.
   6.   Ο Αρχηγός Αποστολής είναι υπεύθυνος για τον πειθαρχικό έλεγχο του προσωπικού της μη στρατιωτικής επιχείρησης διαχείρισης κρίσης της ΕΕ. Οσάκις απαιτείται, λαμβάνονται πειθαρχικά μέτρα από την αρμόδια εθνική αρχή.
   7.   Η Δημοκρατία της Κορέας ορίζει σύνδεσμο εθνικού σώματος ("ΣΕΣ"), ο οποίος εκπροσωπεί το εθνικό της σώμα στην επιχείρηση. Ο ΣΕΣ αναφέρεται στον Αρχηγό Αποστολής για εθνικά θέματα και είναι υπεύθυνος για την πειθαρχία της δύναμής του σε καθημερινό επίπεδο.
   8.   Η απόφαση για τον τερματισμό της επιχείρησης λαμβάνεται από την Ευρωπαϊκή Ένωση κατόπιν διαβούλευσης με τη Δημοκρατία της Κορέας, εφόσον η Δημοκρατία της Κορέας εξακολουθεί να συμβάλλει στη μη στρατιωτική επιχείρηση διαχείρισης κρίσης της ΕΕ κατά την ημερομηνία τερματισμού της επιχείρησης.
   Άρθρο 7
   Χρηματοοικονομικές πτυχές
   1.   Με την επιφύλαξη του άρθρου 8, η Δημοκρατία της Κορέας αναλαμβάνει όλες τις δαπάνες που συνδέονται με τη συμμετοχή της στην επιχείρηση, εκτός των λειτουργικών δαπανών, όπως ορίζονται στον προϋπολογισμό λειτουργίας της επιχείρησης.
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η επιχείρηση, η Δημοκρατία της Κορέας, εφόσον αποδειχθεί η ευθύνη της, καταβάλλει αποζημίωση υπό τους όρους που προβλέπονται στην εφαρμοστέα συμφωνία για το καθεστώς της αποστολής, κατά τα αναφερόμενα στο άρθρο 3 παράγραφος 1.
   Άρθρο 8
   Συνεισφορά στον προϋπολογισμό λειτουργίας
   1.   Σύμφωνα με την παράγραφο 4, η Δημοκρατία της Κορέας συνεισφέρει στη χρηματοδότηση του προϋπολογισμού λειτουργίας της μη στρατιωτικής επιχείρησης διαχείρισης κρίσης της ΕΕ.
   2.   Αυτή η συνεισφορά στον προϋπολογισμό λειτουργίας υπολογίζεται βάσει εκατέρου των ακόλουθων τύπων, ανάλογα με το ποιος παράγει το χαμηλότερο ποσό:
   
               (α)
            
            
               το μερίδιο του ποσού αναφοράς που είναι ανάλογο με τον λόγο του ακαθαρίστου εθνικού εισοδήματος (ΑΕΕ) της Δημοκρατία της Κορέας προς το σύνολο των ΑΕΕ όλων των κρατών που συνεισφέρουν στον προϋπολογισμό λειτουργίας της επιχείρησης· ή
            
         
               (β)
            
            
               το μερίδιο του ποσού αναφοράς για τον προϋπολογισμό λειτουργίας που είναι ανάλογο με τον λόγο του αριθμού των μελών του προσωπικού από τη Δημοκρατία της Κορέας που συμμετέχουν στην επιχείρηση προς το συνολικό αριθμό των μελών του προσωπικού όλων των κρατών που συμμετέχουν στην επιχείρηση.
            
         3.   Κατά παρέκκλιση από τις παραγράφους 1 και 2, η Δημοκρατία της Κορέας δεν συνεισφέρει καθόλου στη χρηματοδότηση των ημερήσιων αποζημιώσεων που καταβάλλονται στο προσωπικό των κρατών μελών της Ευρωπαϊκής Ένωσης.
   4.   Κατά παρέκκλιση από την παράγραφο 1, η Ευρωπαϊκή Ένωση απαλλάσσει, κατ' αρχήν, τη Δημοκρατία της Κορέας από χρηματοδοτικές συνεισφορές σε συγκεκριμένη μη στρατιωτική επιχείρηση διαχείρισης κρίσης της ΕΕ, όταν:
   
               (α)
            
            
               η Ευρωπαϊκή Ένωση αποφασίζει ότι η συνεισφορά της Δημοκρατίας της Κορέας είναι σημαντική και ουσιώδης για την επιχείρηση· ή
            
         
               (β)
            
            
               η Δημοκρατία της Κορέας έχει κατά κεφαλήν ΑΕΕ που δεν υπερβαίνει το ΑΕΕ κανενός κράτους μέλους της Ευρωπαϊκής Ένωσης.
            
         5.   Με την επιφύλαξη της παραγράφου 1, κάθε ρύθμιση για την καταβολή των συνεισφορών της Δημοκρατίας της Κορέας στον προϋπολογισμό λειτουργίας της μη στρατιωτικής επιχείρησης διαχείρισης κρίσης της ΕΕ, υπογράφεται μεταξύ των αρμόδιων αρχών των μερών και περιλαμβάνει, μεταξύ άλλων, τις ακόλουθες διατάξεις σχετικά με:
   
               (α)
            
            
               το ύψος της εν λόγω χρηματοδοτικής συνεισφοράς·
            
         
               (β)
            
            
               τους όρους καταβολής της χρηματοδοτικής συνεισφοράς· και
            
         
               (γ)
            
            
               τη διαδικασία ελέγχου των λογαριασμών.
            
         ΤΜΗΜΑ III
   
      ΔΙΑΤΑΞΕΙΣ ΓΙΑ ΤΗ ΣΥΜΜΕΤΟΧΗ ΣΕ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ
   
   Άρθρο 9
   Συμμετοχή σε στρατιωτική επιχείρηση διαχείρισης κρίσης της ΕΕ
   1.   Η Δημοκρατία της Κορέας εξασφαλίζει ότι οι δυνάμεις και το προσωπικό της που συμμετέχουν σε στρατιωτική επιχείρηση διαχείρισης κρίσης της ΕΕ εκτελούν την αποστολή τους σύμφωνα με:
   
               (α)
            
            
               την απόφαση του Συμβουλίου και τις μετέπειτα τροποποιήσεις, όπως αναφέρονται στο άρθρο 2 παράγραφος 1,
            
         
               (β)
            
            
               το σχέδιο επιχειρήσεων, και
            
         
               (γ)
            
            
               τα εκτελεστικά μέτρα.
            
         2.   Η Δημοκρατία της Κορέας ενημερώνει εν ευθέτω χρόνω τον Διοικητή Επιχειρήσεων της ΕΕ σχετικά με οποιαδήποτε αλλαγή της συμμετοχής της στην επιχείρηση.
   3.   Το προσωπικό που αποσπάται από τη Δημοκρατία της Κορέας εκτελεί τα καθήκοντά του και συμπεριφέρεται με αποκλειστικό γνώμονα το συμφέρον της στρατιωτικής επιχείρησης διαχείρισης κρίσης της ΕΕ.
   Άρθρο 10
   Δομή διοίκησης
   1.   Όλες οι δυνάμεις και το προσωπικό που συμμετέχουν στη στρατιωτική επιχείρηση διαχείρισης κρίσεων της ΕΕ τελούν πλήρως υπό τη διοίκηση των εθνικών τους αρχών.
   2.   Οι εθνικές αρχές μεταβιβάζουν τον έλεγχο των δυνάμεων και του προσωπικού τους στον Διοικητή Επιχειρήσεων της ΕΕ, ο οποίος δικαιούται να εκχωρεί την εξουσία του σε τρίτους.
   3.   Η Δημοκρατία της Κορέας έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με τις νομικές πράξεις που αναφέρονται στο άρθρο 2 παράγραφος 1.
   4.   Ο Διοικητής Επιχειρήσεων της ΕΕ δύναται ανά πάσα στιγμή, κατόπιν διαβουλεύσεων με τη Δημοκρατία της Κορέας, να ζητήσει την απόσυρση της συμβολής της Δημοκρατίας της Κορέας.
   5.   Η Δημοκρατία της Κορέας ορίζει Ανώτερο Στρατιωτικό Αντιπρόσωπο («ΑΣΑ») για να εκπροσωπεί το εθνικό της σώμα στη στρατιωτική επιχείρηση διαχείρισης κρίσεων της ΕΕ. Ο ΑΣΑ διαβουλεύεται με τον Διοικητή Επιχειρήσεων της ΕΕ επί όλων των θεμάτων που αφορούν την επιχείρηση και είναι υπεύθυνος για την καθημερινή πειθαρχία της δύναμης της Δημοκρατίας της Κορέας.
   Άρθρο 11
   Χρηματοοικονομικές πτυχές
   1.   Με την επιφύλαξη του άρθρου 12 της παρούσας συμφωνίας, η Δημοκρατία της Κορέας αναλαμβάνει όλες τις δαπάνες που συνδέονται με τη συμμετοχή της στην επιχείρηση, εκτός αυτών που καλύπτονται από κοινή χρηματοδότηση, κατά τα προβλεπόμενα στις νομικές πράξεις που αναφέρονται στο άρθρο 2 παράγραφος 1, καθώς και στην απόφαση 2011/871/ΚΕΠΠΑ του Συμβουλίου (2).
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η επιχείρηση, η Δημοκρατία της Κορέας, εφόσον αποδειχθεί η ευθύνη της, καταβάλλει αποζημίωση υπό τους όρους που προβλέπονται στην εφαρμοστέα συμφωνία για το καθεστώς των δυνάμεων, κατά τα αναφερόμενα στο άρθρο 3 παράγραφος 1.
   Άρθρο 12
   Συνεισφορά στις κοινές δαπάνες
   1.   Σύμφωνα με την παράγραφο 3, η Δημοκρατία της Κορέας συνεισφέρει στη χρηματοδότηση των κοινών δαπανών της στρατιωτικής επιχείρησης διαχείρισης κρίσης της ΕΕ.
   2.   Αυτή η συνεισφορά στις κοινές δαπάνες υπολογίζεται βάσει εκατέρου των ακόλουθων δύο τύπων, ανάλογα με το ποιος παράγει το χαμηλότερο ποσό:
   
               (α)
            
            
               το μερίδιο των κοινών δαπανών που είναι ανάλογο με τον λόγο του ΑΕΕ της Δημοκρατίας της Κορέας προς το σύνολο των ΑΕΕ όλων των κρατών που συνεισφέρουν στις κοινές δαπάνες της επιχείρησης, ή
            
         
               (β)
            
            
               το μερίδιο των κοινών δαπανών που είναι ανάλογο με τον λόγο του αριθμού των μελών του προσωπικού από τη Δημοκρατία της Κορέας που συμμετέχουν στην επιχείρηση προς το συνολικό αριθμό των μελών του προσωπικού όλων των κρατών που συμμετέχουν στην επιχείρηση.
            
         Όταν χρησιμοποιείται ο τύπος του στοιχείου β) και η Δημοκρατία της Κορέας συμβάλλει με προσωπικό μόνο στα επιχειρησιακά στρατηγεία ή τα στρατηγεία δυνάμεων, χρησιμοποιείται ο λόγος του αριθμού των μελών του προσωπικού της προς το συνολικό αριθμό των μελών του προσωπικού των αντίστοιχων στρατηγείων. Στις λοιπές περιπτώσεις, χρησιμοποιείται ο λόγος του συνόλου των μελών του προσωπικού με το οποίο συμβάλλει η Δημοκρατία της Κορέας προς τον συνολικό αριθμό των μελών του προσωπικού της επιχείρησης.
   3.   Κατά παρέκκλιση από την παράγραφο 1, η Ευρωπαϊκή Ένωση απαλλάσσει, κατ' αρχήν, τη Δημοκρατία της Κορέας από χρηματοδοτικές συνεισφορές στις κοινές δαπάνες συγκεκριμένης στρατιωτικής επιχείρησης διαχείρισης κρίσης της ΕΕ, όταν:
   
               (α)
            
            
               η Ευρωπαϊκή Ένωση αποφασίζει ότι η συνεισφορά της Δημοκρατίας της Κορέας είναι σημαντική και ουσιώδης για την επιχείρηση ή
            
         
               (β)
            
            
               η Δημοκρατία της Κορέας έχει κατά κεφαλήν ΑΕΕ που δεν υπερβαίνει το ΑΕΕ κανενός κράτους μέλους της Ευρωπαϊκής Ένωσης.
            
         4.   Με την επιφύλαξη της παραγράφου 1, κάθε ρύθμιση για την καταβολή των συνεισφορών της Δημοκρατίας της Κορέας στις κοινές δαπάνες συνάπτεται μεταξύ των αρμόδιων αρχών των μερών και περιλαμβάνει, μεταξύ άλλων, τις ακόλουθες διατάξεις σχετικά με:
   
               (α)
            
            
               το ύψος της εν λόγω χρηματοδοτικής συνεισφοράς·
            
         
               (β)
            
            
               τους όρους καταβολής της χρηματοδοτικής συνεισφοράς· και
            
         
               (γ)
            
            
               τη διαδικασία ελέγχου των λογαριασμών.
            
         ΤΜΗΜΑ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 13
   Ρυθμίσεις για την εφαρμογή της συμφωνίας
   Με την επιφύλαξη του άρθρου 8 παράγραφος 5 και του άρθρου 12 παράγραφος 4, κάθε αναγκαία τεχνική και διοικητική ρύθμιση στο πλαίσιο της εφαρμογής της παρούσας συμφωνίας συνάπτεται μεταξύ των αρμόδιων αρχών των μερών.
   Άρθρο 14
   Μη συμμόρφωση
   Σε περίπτωση που ένα μέρος δεν εκπληρώσει τις υποχρεώσεις του που απορρέουν από την παρούσα συμφωνία, το έτερο μέρος έχει το δικαίωμα να καταγγείλει τη συμφωνία αυτή, με επίδοση γραπτής προειδοποίησης ενός μηνός.
   Άρθρο 15
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται δια της διπλωματικής οδού μεταξύ των μερών.
   Άρθρο 16
   Έναρξη ισχύος, διάρκεια και καταγγελία
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα αφότου τα μέρη κοινοποιήσουν αμοιβαίως την ολοκλήρωση των εσωτερικών νομικών διαδικασιών που απαιτούνται για την έναρξη ισχύος της.
   2.   Η παρούσα συμφωνία επανεξετάζεται τακτικά.
   3.   Η παρούσα συμφωνία δύναται να τροποποιηθεί βάσει αμοιβαίας γραπτής συμφωνίας μεταξύ των μερών. Οι τροποποιήσεις τίθενται σε ισχύ σύμφωνα με τη διαδικασία που αναφέρεται στην παράγραφο 1.
   4.   Η παρούσα συμφωνία εξακολουθεί να ισχύει για αρχική περίοδο πέντε ετών και, εν συνεχεία, παρατείνεται αυτόματα για διαδοχικές περιόδους πέντε ετών, εκτός εάν ένα μέρος κοινοποιήσει στο άλλο την πρόθεσή του να καταγγείλει την παρούσα συμφωνία γραπτώς και τουλάχιστον έξι μήνες πριν από την εκπνοή της συγκεκριμένης περιόδου.
   
      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, αμφότεροι δεόντως εξουσιοδοτημένοι από τα αντίστοιχα μέρη, υπέγραψαν την παρούσα συμφωνία.
      Έγινε στη Σεούλ, στις είκοσι τρεις Μαΐου του δύο χιλιάδες δεκατέσσερα, σε αντίγραφα στην αγγλική και στην κορεατική που θεωρούνται εξίσου αυθεντικά. Σε περίπτωση διαφορετικής ερμηνείας, υπερισχύει το αγγλικό κείμενο.
      
         
            Για την Ευρωπαϊκή Ένωση
         
      
      
         
            Για τη Δημοκρατία της Κορέας
         
      
   
   
      (1)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274, 15.10.2013, σ. 1).
   
      (2)  Απόφαση 2011/871/ΚΕΠΠΑ του Συμβουλίου, της 19ης Δεκεμβρίου 2011, για τη δημιουργία μηχανισμού διαχείρισης της χρηματοδότησης των κοινών δαπανών των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (Athena) (ΕΕ.L 343, 23.12.2011, σ. 35).
   
      ΔΗΛΩΣΗ ΤΩΝ ΚΡΑΤΩΝ ΜΕΛΩΝ ΕΕ ΠΟΥ ΕΦΑΡΜΟΖΟΥΝ ΑΠΟΦΑΣΗ ΤΟΥ ΣΥΜΒΟΥΛΙΟΥ ΕΕ ΣΧΕΤΙΚΗ ΜΕ ΕΠΙΧΕΙΡΗΣΗ ΔΙΑΧΕΙΡΙΣΗΣ ΚΡΙΣΕΩΝ ΕΕ ΣΤΗΝ ΟΠΟΙΑ ΣΥΜΜΕΤΕΧΕΙ Η ΔΗΜΟΚΡΑΤΙΑ ΤΗΣ ΚΟΡΕΑΣ, ΟΣΟΝ ΑΦΟΡΑ ΤΗΝ ΠΑΡΑΙΤΗΣΗ ΑΠΟ ΑΞΙΩΣΕΙΣ
      «Τα κράτη μέλη της ΕΕ τα οποία εφαρμόζουν απόφαση του Συμβουλίου της ΕΕ για επιχείρηση διαχείρισης κρίσεων της ΕΕ στην οποία συμμετέχει η Δημοκρατία της Κορέας θα επιδιώκουν, στον βαθμό που το επιτρέπει η εσωτερική έννομη τάξη τους, να παραιτούνται κατά το δυνατόν από τυχόν αξιώσεις κατά της Δημοκρατίας της Κορέας για τον τραυματισμό ή τον θάνατο μελών του προσωπικού τους ή για ζημία ή απώλεια περιουσιακών στοιχείων που τους ανήκουν και χρησιμοποιούνται από την επιχείρηση διαχείρισης κρίσεων της ΕΕ, εφόσον ο εν λόγω τραυματισμός, θάνατος, ζημία ή απώλεια:
      
                  —
               
               
                  προκλήθηκε από προσωπικό το οποίο συνεισέφερε η Δημοκρατία της Κορέας σε επιχείρηση διαχείρισης κρίσεων της ΕΕ, κατά την εκτέλεση των καθηκόντων του σε σχέση με την επιχείρηση διαχείρισης κρίσεων της ΕΕ, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης περιουσιακών στοιχείων που ανήκουν στην Δημοκρατία της Κορέας, υπό τον όρο ότι τα εν λόγω περιουσιακά στοιχεία χρησιμοποιήθηκαν σε σχέση με την επιχείρηση, και εξαιρουμένων των περιπτώσεων βαρείας αμέλειας ή δόλου από μέρους του προσωπικού το οποίο συνεισέφερε η Δημοκρατία της Κορέας στην επιχείρηση διαχείρισης κρίσεων της ΕΕ, το οποίο και χρησιμοποιούσε τα συγκεκριμένα περιουσιακά στοιχεία».
               
            
   
      ΔΗΛΩΣΗ ΤΗΣ ΔΗΜΟΚΡΑΤΙΑΣ ΤΗΣ ΚΟΡΕΑΣ ΓΙΑ ΠΑΡΑΙΤΗΣΗ ΑΠΟ ΑΞΙΩΣΕΙΣ ΕΝΑΝΤΙ ΚΡΑΤΟΥΣ ΣΥΜΜΕΤΕΧΟΝΤΟΣ ΣΕ ΕΠΙΧΕΙΡΗΣΗ ΔΙΑΧΕΙΡΙΣΗΣ ΚΡΙΣΕΩΝ ΤΗΣ ΕΕ
      «Κατόπιν της συμφωνίας της να συμμετάσχει σε επιχείρηση διαχείρισης κρίσεων της ΕΕ, η Δημοκρατία της Κορέας θα επιδιώκει, στον βαθμό που το επιτρέπει η εσωτερική έννομη τάξη της, να παραιτείται κατά το δυνατόν από τυχόν αξιώσεις κατά οποιουδήποτε κράτους το οποίο συμμετέχει στην επιχείρηση διαχείρισης κρίσεων της ΕΕ για τον τραυματισμό ή τον θάνατο μελών του προσωπικού της ή για ζημία ή απώλεια περιουσιακών στοιχείων που της ανήκουν και χρησιμοποιούνται από την επιχείρηση διαχείρισης κρίσεων της ΕΕ, εφόσον ο εν λόγω τραυματισμός, θάνατος, ζημία ή απώλεια:
      
                  —
               
               
                  προκλήθηκε από μέλη του προσωπικού κατά την εκτέλεση των καθηκόντων τους που συνδέονται με την επιχείρηση διαχείρισης κρίσεων της ΕΕ, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης περιουσιακών στοιχείων που ανήκουν στα κράτη τα οποία συμμετέχουν στην επιχείρηση διαχείρισης κρίσεων της Ευρωπαϊκής Ένωσης, υπό τον όρο ότι τα περιουσιακά στοιχεία χρησιμοποιήθηκαν σε σχέση με την επιχείρηση, και εξαιρουμένων των περιπτώσεων βαρείας αμέλειας ή δόλου από μέρους του προσωπικού της επιχείρησης διαχείρισης κρίσεων της Ευρωπαϊκής Ένωσης, που χρησιμοποιούσε τα συγκεκριμένα περιουσιακά στοιχεία.»